Storbritanniens udmeldelse af EU har stået i skyggen af corona-pandemien. Men det ændrer ikke ved, at erhvervet i Nordjylland bliver påvirket af situationen, der i sidste ende kan betyde både dyrere produkter og milliardtab.

- Det er en meget ulykkelig proces. En ting er, at briterne har stemt nej, hvilket er beklageligt. Men det, der er næsten endnu mere beklageligt, er den langsommelighed, der er for at finde ud af, hvad man kan gøre efter nej’et, siger direktør for Thise Mejeri, Poul J. Pedersen i programmet ”Bølgerne fra Brexit”. Programmet undersøger på en tredages tur ned langs Vestkysten fra Skagen til Hvide Sande, hvilke konsekvenser det har nu, hvor briterne har smækket døren til resten af EU. Tilbage i 2016 stemte briterne nej til at blive i EU, og først d. 31. januar i år blev Brexit en realitet, da Storbritannien sagde farvel til det europæiske samarbejde. Det er den langsommelighed, Poul J. Pedersen henviser til. Thise Mejeri har allerede mærket konsekvenserne af det britiske nej. Mejeriets produktion af surmælksproduktet skyr til Storbritannien er indstillet. Her mister folkene i Salling 10 procent af den samlede produktion. I stedet får England nu skyr fra nabolandet Wales. - På den måde er man sikker på en hjemmemarkedsproduktion og er fri for eventuelle toldsatser, uddyber Poul J. Pedersen. Spørgsmålet om told er jokeren i Brexit Netop spørgsmålet om told fylder en del. Ud over mejeriet besøger vi fiskeindustrien, landbruget, loftstrappe-producenten Dolle og Hvide Sande Ship Yard. Sidstnævnte bygger blandt andet såkaldte platforms-kraner til britiske havvindmøller. En produktion, der med Brexit og en øget told risikerer at komme i fare. - Hvis der pludselig kommer nye toldregler på import til England, skal vi tage højde for, hvem der tager risikoen for det. To procent af en kontrakt kan gå hen at blive mange penge for en lille virksomhed som vores, siger direktør for værftet, Carl Erik Kristensen og fortsætter: - Samtidig er der fokus på det, man kalder local content. Det betyder, at nogle af komponenterne eller dele af arbejdskraften skal komme fra England, og det udfordrer os. Derfor har Hvide Sande Ship Yard etableret et serviceselskab i Storbritannien med engelske ansatte, der samler værftets kraner. - På den måde retfærdiggør vi, at en del af arbejdet er gjort med engelsk arbejdskraft, siger Carl Erik Kristensen. Dolle investerer ind i krisen I en anden virksomhed, Dolle A/S i Frøstrup, der er verdens største producent af loftstrapper, har man på baggrund af Brexit valgt at stifte et salgsselskab i Storbritannien. - Næsten hver gang, der er en krise, investerer vi ind i krisen. Og da vi allesammen begyndte at tale om Brexit, valgte vi at etablere det her salgsselskab. Alt imens vi kunne se, at mange andre virksomheder trak sig ud af England, siger COO, Lars Torrild. Med det engelske selskab satser Dolle blandt andet på en ny form for opbevarings-plads til lejligheder udelukkende i Storbritannien. Dolle har lavet et hængende skab til tøj, sko og alle de andre ting, der kan ligge og flyde på gulvet. Man trækker så skabet ned på samme måde som man gør med en loftstrappe. - Det er det første produkt i Dolles historie, hvor vi udelukkende lancerer salg på nettet og i Storbritannien, siger Lars Torrild, som tror på, at den Thy-baserede virksomhed nok skal klare sig på det britiske marked på trods af Brexit. En tsunami - eller et lille skvulp? To af de brancher, der frygter konsekvenserne af Brexit mest, er ikke overraskende fiskeriet og landbruget. Briterne og EU har frem til nytår til at finde ud af, om der kan laves en favorabel aftale landene imellem. Hvis ikke man bliver enige om en aftale, kan det i sidste ende betyde tårnhøj told på varer til og fra Storbritannien. For landbrugets vedkommende kan det betyde tab af milliarder på Danmarks eksport af bacon og smør. Og i fiskeindustrien kan det også betyde, at fiskene til de danske frokostborde bliver dyrere. Men intet er sikkert endnu konkluderer programmet, og derfor ved man ikke, om Bølgerne fra Brexit er en tsunami eller bare et lille skvulp. Se ”Bølgerne fra Brexit” lige her – og find mange flere spændende programmer på tv2nord.dk/tv.